title: Directiva 1999/63/CE a Consiliului din 21 iunie 1999 privind Acordul de organizare a timpului de lucru al navigatorilor, încheiat între Asociația Proprietarilor de Nave din Comunitatea Europeană (ECSA) și Federația Sindicatelor Lucrătorilor din Transporturi din Uniunea Europeană (FST)

text:
               05/Volumul 05

               RO

               Jurnalul Ofícial al Uniunii Europene

               124

         31999L0063

               L 167/33

               JURNALUL OFÍCIAL AL UNIUNII EUROPENE

      DIRECTIVA 1999/63/CE A CONSILIULUI

   din 21 iunie 1999
   privind Acordul de organizare a timpului de lucru al navigatorilor, încheiat între Asociația Proprietarilor de Nave din Comunitatea Europeană (ECSA) și Federația Sindicatelor Lucrătorilor din Transporturi din Uniunea Europeană (FST)
   CONSILIUL UNIUNII EUROPENE,
   având în vedere Tratatul de instituire a Comunității Europene și, în special, articolul 139 alineatul (2) al acestuia,
   având în vedere propunerea Comisiei,
   întrucât:

               (1)

               ca urmare a intrării în vigoare a Tratatului de la Amsterdam, dispozițiile Acordului privind politica socială, anexat la Protocolul nr. 14 privind politica socială, anexat la Tratatul de instituire a Comunității Europene, modificat de Tratatul de la Maastricht, au fost incluse în articolele 136-139 din Tratatul de instituire a Comunității Europene;

               (2)

               partenerii sociali pot solicita de comun acord, în conformitate cu articolul 139 alineatul (2) din tratat, ca acordurile la nivel comunitar să fie aplicate prin decizie a Consiliului, în baza unei propuneri a Comisiei;

               (3)

               Consiliul adoptă Directiva 93/104/CE din 23 noiembrie 1993 privind anumite aspecte ale organizării timpului de lucru (1); întrucât transportul maritim a fost unul dintre sectoarele de activitate excluse din domeniul de aplicare a directivei menționate;

               (4)

               ar trebui să se țină seama de convențiile relevante încheiate de Organizația Internațională a Muncii privind organizarea timpului de lucru, inclusiv, în special, de cele legate de timpul de lucru al navigatorilor;

               (5)

               în conformitate cu articolul 3 alineatul (2) din Acordul privind politica socială, Comisia a consultat patronatele și sindicatele cu privire la direcțiile posibile ale acțiunii Comunității legate de sectoarele și activitățile excluse din Directiva 93/104/CE;

               (6)

               după această consultare, Comisia a considerat că este de dorit o acțiune a Comunității în acest domeniu și s-a consultat din nou cu patronatele și sindicatele la nivel comunitar, cu privire la fondul propunerii avute în vedere în conformitate cu articolul 3 alineatul (3) din acordul menționat;

               (7)

               Asociația Proprietarilor de Nave din Comunitatea Europeană (ECSA) și Federația Sindicatelor Lucrătorilor din Transporturi din Uniunea Europeană (FST) au informat Comisia cu privire la dorința lor de a începe negocierile, în conformitate cu articolul 4 din Acordul privind politica socială;

               (8)

               organizațiile menționate anterior au încheiat la 30 septembrie 1998 un Acord privind timpul de lucru al navigatorilor; acest acord conține solicitarea comună adresată Comisiei de a aplica acordul printr-o decizie a Consiliului, la propunerea Comisiei, în conformitate cu articolul 4 alineatul (2) din Acordul privind politica socială;

               (9)

               Consiliul, prin Rezoluția sa din 6 decembrie 1994 privind unele aspecte ale politicii sociale a Uniunii Europene - contribuție la convergența economică și socială în cadrul Uniunii (2), a cerut patronatelor și sindicatelor să se folosească de posibilitățile pentru încheierea convențiilor, întrucât acestea sunt, de regulă, mai apropiate de realitățile și problemele sociale;

               (10)

               acordul se aplică navigatorilor de la bordul oricărei nave maritime, aflate în proprietate publică sau privată, care este înregistrată în cadrul teritoriului oricărui stat membru și este angajată în mod curent în operațiuni maritime comerciale;

               (11)

               în sensul articolului 249 din tratat, instrumentul potrivit pentru aplicarea acordului este o directivă; aceasta obligă statele membre în privința rezultatelor ce urmează să fie atinse, lăsând în același timp la latitudinea autorităților naționale alegerea formelor și metodelor;

               (12)

               în concordanță cu principiile subsidiarității și proporționalității, prevăzute la articolul 5 din tratat, obiectivele acestei directive nu pot fi realizate în întregime de către statele membre și, prin urmare, pot fi mai bine realizate de Comunitate; această directivă nu depășește ceea ce este necesar pentru atingerea obiectivelor menționate;

               (13)

               în privința termenilor utilizați în acord și care nu sunt definiți în mod specific în cadrul său, prezenta directivă lasă statelor membre libertatea de a defini termenii respectivi în conformitate cu legislațiile și practicile naționale, așa cum este cazul altor directive de politică socială care utilizează termeni similari, cu condiția ca acele definiții să respecte conținutul acordului;

               (14)

               Comisia a redactat propunerea sa de directivă, conform Comunicării sale din 20 mai 1998 privind adaptarea și promovarea dialogului social la nivel comunitar, luând în considerare statutul de reprezentare al părților semnatare și legalitatea fiecărei clauze din acord;

               (15)

               Comisia a informat Parlamentul European și Comitetul Economic și Social, conform Comunicării sale din 14 decembrie 1993 referitoare la aplicarea Acordului privind politica socială, trimițându-le textul propunerilor sale pentru o directivă conținând acordul;

               (16)

               punerea în aplicare a acordului contribuie la atingerea obiectivelor prevăzute la articolul 136 din tratat,

         ADOPTĂ PREZENTA DIRECTIVĂ:
   Articolul 1
   Scopul prezentei directive este punerea în aplicare a Acordului privind organizarea timpului de lucru al navigatorilor, încheiat la 30 septembrie 1998, între organizațiile reprezentând patronatele și sindicatele din sectorul maritim (ECSA și FST), după cum este stabilit în anexă.
   Articolul 2
   Cerințele minime
   (1)   Statele membre pot menține sau introduce dispoziții mai avantajoase decât cele prevăzute în prezenta directivă.
   (2)   Punerea în aplicare a prezentei directive nu constituie în nici o împrejurare motiv întemeiat pentru a justifica o reducere a nivelului general de protecție a lucrătorilor din domeniile reglementate de prezenta directivă. Aceasta nu aduce atingere drepturilor statelor membre și ale patronatelor și sindicatelor de a adopta, în funcție de evoluția împrejurărilor, acte cu putere de lege, norme administrative și dispoziții contractuale diferite de cele aflate în vigoare, la data adoptării prezentei directive, cu condiția de a fi respectate totdeauna cerințele minime cuprinse în prezenta directivă.
   Articolul 3
   Transpunerea
   (1)   Statele membre pun în aplicare actele cu putere de lege și actele administrative necesare aducerii la îndeplinire a prezentei directive până la data de 30 iunie 2002 sau asigură ca, până la acea dată, patronatele și sindicatele să introducă de comun acord măsurile necesare, statele membre fiind solicitate să ia toate măsurile necesare pentru a garanta în orice moment rezultatele impuse de prezenta directivă. Statele membre informează de îndată Comisia în acest sens.
   (2)   Atunci când statele membre adoptă dispozițiile prevăzute la primul alineat, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   Destinatari
   Prezenta directivă se adresează statelor membre.

      Adoptată la Luxemburg, 21 iunie 1999.

            Pentru Consiliu

            Președintele

         L. SCHOMERUS

      (1)  JO L 307, 13.12.1993, p. 18.

      (2)  JO C 368, 23.12.1994, p. 6.
   ANEXĂ

      ACORDUL EUROPEAN
      privind organizarea timpului de lucru al navigatorilor

      Având în vedere Acordul privind politica socială, anexat la Protocolul privind politica socială, anexat la Tratatul de instituire a Comunității Europene și, în special, articolul 3 alineatul (4) și articolul 4 alineatul (2),
      întrucât articolul 4 alineatul (2) din Acordul privind politica socială prevede că acordurile încheiate la nivel european pot fi aplicate la cererea comună a părților semnatare, printr-o decizie a Consiliului, în baza unei propuneri a Comisiei;
      întrucât părțile semnatare formulează prin prezenta o astfel de cerere,
      PĂRȚILE SEMNATARE CONVIN ASUPRA URMĂTOARELOR:
      Clauza 1

                  (1)

                  Acordul se aplică navigatorilor de la bordul oricărei nave maritime, aflate în proprietate publică sau privată, care este înregistrată pe teritoriul oricărui stat membru și este în mod obișnuit angajată în operațiuni comerciale maritime. În sensul prezentului acord, o navă care figurează în registrele a două state este considerată ca fiind înregistrată pe teritoriul statului sub al cărui pavilion navighează.

                  (2)

                  În cazul în care nu se cunoaște dacă o navă trebuie sau nu să fie considerată navă maritimă sau angajată în operațiuni comerciale maritime, în sensul prezentului acord, decizia este luată de autoritatea competentă a statului membru. Ar trebui consultate organizațiile implicate ale proprietarilor de nave și navigatorilor.

            Clauza 2
      În sensul prezentului acord:

                  (a)

                  „ore de lucru” reprezintă timpul în care navigatorului i se cere să efectueze muncă în beneficiul navei;

                  (b)

                  „ore de odihnă” reprezintă timpul în afara orelor de lucru; această expresie nu include pauzele scurte;

                  (c)

                  „navigator” reprezintă orice persoană salariată sau obligată în temeiul unui contract, cu orice titlu, la bordul unei nave maritime pentru care se aplică acordul;

                  (d)

                  „proprietar de navă” reprezintă proprietarul navei sau orice altă organizație sau persoană, cum ar fi managerul sau navlositorul, care și-a asumat responsabilitatea exploatării navei față de proprietarul navei și care, prin asumarea acestei responsabilități, a fost de acord să preia toate obligațiile și răspunderile aferente.

            Clauza 3
      În limitele stabilite prin clauza 5, se fixează fie un număr maxim de ore de lucru, care nu poate fi depășit într-o anumită perioadă de timp, fie un număr minim de ore de odihnă, care se efectuează într-o perioadă de timp dată.
      Clauza 4
      Fără a aduce atingere clauzei 5, standardul orelor normale de lucru ale navigatorului se bazează, în principiu, pe ziua de lucru de opt ore, cu o zi de odihnă pe săptămână și cu repausuri în timpul sărbătorilor legale. Statele membre pot adopta proceduri de autorizare sau înregistrare a unui acord colectiv, care stabilește orele normale de lucru ale navigatorilor pe o bază care nu este mai puțin favorabilă decât acest standard.
      Clauza 5
      (1)   Limitele orelor de lucru sau de odihnă reprezintă:

                  (a)

                  ore maxime de lucru care nu depășesc:

                              (i)

                              14 ore în orice perioadă de 24 ore;

                              (ii)

                              72 de ore în orice perioadă de șapte zile

            sau

                  (b)

                  ore minime de odihnă care nu sunt mai puține decât:

                              (i)

                              zece ore în orice perioadă de 24 ore;

                              (ii)

                              77 de ore în orice perioadă de șapte zile.

            (2)   Orele de odihnă pot fi împărțite în cel mult două perioade, dintre care una având durata de cel puțin șase ore, iar intervalul între perioadele consecutive de odihnă nu depășește 14 ore.
      (3)   Exercițiile de verificare a echipajului și de instrucție pentru stingerea incendiilor și de salvare, prevăzute de legislația națională, precum și de instrumentele legislative internaționale, se efectuează astfel încât să se diminueze perturbarea perioadelor de odihnă și să nu provoace oboseală.
      (4)   Cu privire la situațiile în care un navigator este chemat la post, cum ar fi cazul în care o sală a mașinilor a rămas nesupravegheată, navigatorului i se acordă o perioadă corespunzătoare de odihnă compensatorie, dacă perioada normală de odihnă este perturbată de chemări la post.
      (5)   În cazul în care nu există o convenție colectivă sau o hotărâre arbitrală sau dacă autoritatea competentă hotărăște că dispozițiile convenției sau hotărârii nu sunt corespunzătoare în ceea ce privește alineatele (3) și (4), aceasta trebuie să stabilească dispozițiile care să asigure navigatorilor respectivi odihna suficientă.
      (6)   Respectându-se principiile generale privind protecția sănătății și securității lucrătorilor, statele membre pot adopta dispoziții legislative naționale sau o procedură națională, prin care autoritatea competentă autorizează sau înregistrează acorduri colective, care prevăd derogări de la limitele stabilite la alineatele (1) și (2). Astfel de derogări respectă, pe cât posibil, standardele stabilite, dar pot lua în considerare perioade de concediu mai dese sau mai lungi sau pot acorda permisii compensatorii pentru ofițerii de cart sau pentru navigatorii care lucrează la bordul navelor în timpul unor călătorii scurte.
      (7)   Programul de lucru de la bordul navei se afișează în locuri ușor accesibile și cuprinde pentru fiecare poziție cel puțin:

                  (a)

                  orarul serviciului pe mare și orarul serviciului în port;

                  (b)

                  numărul maxim de ore de lucru sau numărul minim de ore de odihnă impus de dispozițiile legale sau convențiile colective în vigoare în statele membre.

            (8)   Programul prevăzut la alineatul (7) este întocmit într-un format standard în limba sau limbile de lucru folosite la bordul navei și în engleză.
      Clauza 6
      Nici un navigator sub 18 ani nu lucrează pe timp de noapte. În sensul prezentei clauze, „pe timp de noapte” reprezintă o perioadă de cel puțin nouă ore consecutive, ce include intervalul dintre miezul nopții și ora 5 dimineața. Această dispoziție nu trebuie aplicată dacă aduce atingere instruirii eficiente a tinerilor navigatori cu vârste între 16 și 18 ani, în concordanță cu programele și orarele stabilite.
      Clauza 7

                  (1)

                  Comandantul unei nave are dreptul să ceară unui navigator să efectueze oricâte ore de lucru sunt necesare pentru siguranța imediată a navei, a persoanelor de la bord și a încărcăturii sau în scopul ajutorării altor nave sau a persoanelor aflate în pericol pe mare.

                  (2)

                  În conformitate cu alineatul (1), comandantul poate să suspende programul orelor de lucru sau al orelor de odihnă și să solicite unui navigator să efectueze oricâte ore de lucru sunt necesare, până la restabilirea situației normale.

                  (3)

                  De îndată ce este practic posibil, după restabilirea situației normale, comandantul se asigură ca toți navigatorii care au efectuat o activitate în perioada programată pentru odihnă să beneficieze de o perioadă de odihnă corespunzătoare.

            Clauza 8

                  (1)

                  Pentru a permite monitorizarea respectării dispozițiilor stabilite în clauza 5, se întocmesc registrele orelor zilnice de lucru sau de odihnă ale navigatorilor. Navigatorul primește o copie a înregistrărilor care îl privesc, semnată de comandant sau de persoana autorizată de comandant, precum și de navigator.

                  (2)

                  Se stabilesc procedurile pentru ținerea la bord a acestor registre, inclusiv intervalele de timp la care se înregistrează informațiile. Formatul registrelor pentru orele de lucru sau orele de odihnă ale navigatorilor se stabilesc ținând seama de toate liniile directoare internaționale disponibile. Formatul se stabilește în limba prevăzută de clauza 5 alineatul (8).

                  (3)

                  O copie a dispozițiilor relevante ale legislației naționale legate de acest acord și convențiile colective relevante sunt ținute la bord, fiind ușor accesibile echipajului.

            Clauza 9
      Registrele prevăzute la clauza 8 sunt examinate și vizate la intervale corespunzătoare, în vederea monitorizării respectării prevederilor care reglementează orele de lucru și orele de odihnă, adoptate în aplicarea prezentului acord.
      Clauza 10

                  (1)

                  La stabilirea, aprobarea sau revizuirea nivelurilor de dotare cu personal, este necesar să se țină seama de nevoia de a se evita sau diminua, pe cât este posibil, orele excesive de lucru, și de a se asigura odihnă suficientă și de a limita oboseala.

                  (2)

                  Dacă registrele sau alte dovezi indică încălcări ale prevederilor care reglementează orele de lucru sau orele de odihnă, se iau măsuri, inclusiv, dacă este necesar, revizuirea mărimii echipajului navei, pentru a se evita încălcări viitoare.

                  (3)

                  Toate navele cărora li se aplică acest acord trebuie să aibă un echipaj suficient, sigur și eficient, în conformitate cu documentul care stabilește asigurarea unui echipaj minim sigur sau cu un document echivalent emis de autoritatea competentă.

            Clauza 11
      Nici o persoană cu vârsta sub 16 ani nu va lucra pe o navă.
      Clauza 12
      Proprietarul navei asigură comandantului resursele necesare în vederea respectării obligațiilor care decurg din prezentul acord, inclusiv cele referitoare la asigurarea unui echipaj adecvat al navei. Comandantul ia toate măsurile necesare pentru ca cerințele privind orele de muncă și orele de odihnă ale navigatorilor, care decurg din prezentul acord, să fie respectate.
      Clauza 13
      (1)   Fiecare navigator trebuie să fie titularul unui certificat care să îi ateste capacitatea de a efectua munca pentru care este angajat pe navă.
      Natura examenului medical care urmează să fie efectuat și detaliile care se includ în certificatul medical se stabilesc după consultarea cu proprietarii navei și cu organizațiile navigatorilor implicate.
      Toți navigatorii se supun periodic examenelor medicale. Ofițerii de cart cu probleme de sănătate, atestate de un medic autorizat, datorate faptului că ei efectuează muncă pe timp de noapte se transferă, dacă este posibil, la o muncă de zi pentru care sunt apți.
      (2)   Examenul medical prevăzut la alineatul (1) este gratuit și respectă principiul confidențialității medicale. Astfel de examene medicale pot fi efectuate în cadrul sistemului național de sănătate.
      Clauza 14
      Proprietarii de nave furnizează autorităților naționale competente, la cererea acestora, informații cu privire la ofițerii de cart și la alți lucrători pe timp de noapte.
      Clauza 15
      Navigatorii trebuie să beneficieze de protecția sănătății și securității adaptate naturii muncii lor. La dispoziția navigatorilor care lucrează ziua sau noaptea sunt puse servicii sau echipamente de protecție și prevenire pentru securitatea și sănătatea acestora.
      Clauza 16
      Fiecare navigator are dreptul la un concediu anual plătit de cel puțin patru săptămâni sau o parte proporțională din acesta pentru perioadele de angajare mai mici de un an, în conformitate cu condițiile privind dreptul la concediu și acordarea acestuia, prevăzut de legislațiile și practicile naționale.
      Perioada minimă de concediu anual plătit nu poate fi înlocuită cu o alocație compensatoare, cu excepția cazului în care raportul de muncă se încheie.

         Adoptat la Bruxelles, 30 septembrie 1998.

               Federația Sindicatelor Lucrătorilor în Transporturi din Uniunea Europeană (FST)

               Asociația Proprietarilor de Nave din Comunitatea Europeană (ECSA)


title: Directiva 2011/9/UE a Comisiei din 1 februarie 2011 de modificare a Directivei 91/414/CEE a Consiliului în vederea includerii dodinei ca substanță activă și de modificare a Deciziei 2008/934/CE  Text cu relevanță pentru SEE

text:
               2.2.2011

               RO

               Jurnalul Oficial al Uniunii Europene

               L 28/36

         DIRECTIVA 2011/9/UE A COMISIEI
   din 1 februarie 2011
   de modificare a Directivei 91/414/CEE a Consiliului în vederea includerii dodinei ca substanță activă și de modificare a Deciziei 2008/934/CE
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele detaliate de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE și stabilesc o listă de substanțe active care urmează să fie evaluate în vederea unei eventuale includeri a acestora în anexa I la Directiva 91/414/CEE. Această listă include dodina.

               (2)

               În conformitate cu articolul 11e din Regulamentul (CE) nr. 1490/2002, notificatorul și-a retras sprijinul privind includerea substanței active respective în anexa I la Directiva 91/414/CEE în termen de două luni de la primirea proiectului de raport de evaluare. În consecință, Decizia 2008/934/CE a Comisiei din 5 decembrie 2008 privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe (4) a fost adoptată privind neincluderea dodinei.

               (3)

               În conformitate cu articolul 6 alineatul (2) din Directiva 91/414/CEE, notificatorul inițial (denumit în continuare „solicitantul”) a prezentat o nouă cerere solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (4)

               Cererea a fost transmisă Portugaliei, care a fost desemnată stat membru raportor prin Regulamentul (CE) nr. 451/2000. Perioada de timp pentru procedura accelerată a fost respectată. Specificarea substanței active și utilizările indicate sunt identice cu cele care au făcut obiectul Deciziei 2008/934/CE. Cererea respectivă respectă, de asemenea, cerințele de fond și de procedură restante menționate la articolul 15 din Regulamentul (CE) nr. 33/2008.

               (5)

               Portugalia a evaluat informațiile suplimentare transmise de către solicitant și a pregătit un raport suplimentar. Raportul respectiv a fost comunicat Autorității Europene pentru Siguranța Alimentară (denumită în continuare „autoritatea”) și Comisiei, la data de 14 august 2009. Autoritatea a comunicat raportul suplimentar, pentru observații, celorlalte state membre și solicitatorului și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la solicitarea Comisiei, autoritatea a prezentat Comisiei concluzia sa referitoare la dodină, la data de 28 mai 2010 (6). Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la data de 23 noiembrie 2010 sub forma raportului de reexaminare al Comisiei privind dodina.

               (6)

               Diferitele examinări efectuate au arătat că produsele de protecție a plantelor care conțin dodină pot îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și precizate în raportul de reexaminare al Comisiei. Prin urmare, este necesar să se includă dodina în anexa I, pentru a garanta că, în toate statele membre, autorizațiile pentru produsele de protecție a plantelor care conțin această substanță activă pot fi acordate în conformitate cu dispozițiile directivei respective.

               (7)

               Fără a aduce atingere acestei concluzii, este oportun să se obțină informații suplimentare privind anumite aspecte specifice. Articolul 6 alineatul (1) din Directiva 91/414/CEE prevede că includerea unei substanțe în anexa I poate fi supusă anumitor condiții. Prin urmare, este necesar să se solicite prezentarea de către solicitant de informații suplimentare pentru a confirma evaluarea riscului pe termen lung pentru păsări și mamifere, precum și evaluarea riscului în cazul sistemelor de ape naturale de suprafață unde s-au putut forma metaboliți importanți.

               (8)

               Înainte de includerea unei substanțe active în anexa I ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (9)

               Fără a aduce atingere obligațiilor prevăzute în Directiva 91/414/CEE ca urmare a includerii unei substanțe active în anexa I, statele membre ar trebui să dispună de un termen de șase luni de la includere pentru a reexamina autorizațiile existente pentru produsele de protecție a plantelor care conțin dodină, în scopul de a garanta respectarea dispozițiilor Directivei 91/414/CEE, în special articolul 13, precum și a condițiilor relevante prevăzute în anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să fie acordat un termen mai lung pentru prezentarea și evaluarea dosarului complet, prevăzut la anexa III, al fiecărui produs de protecție a plantelor pentru fiecare utilizare preconizată, în conformitate cu principiile uniforme menționate în Directiva 91/414/CEE.

               (10)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (7) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Prin urmare, pentru a se evita noi dificultăți, pare necesară clarificarea obligațiilor statelor membre, în special a obligației de a verifica dacă titularul unei autorizații demonstrează că are acces la un dosar care respectă cerințele din anexa II la directiva menționată anterior. Totuși, această clarificare nu impune nicio altă obligație statelor membre sau titularilor autorizațiilor, în raport cu directivele de modificare a anexei I adoptate până în prezent.

               (11)

               Prin urmare, Directiva 91/414/CEE ar trebui modificată în consecință.

               (12)

               Decizia 2008/934/CE prevede neincluderea dodinei și retragerea autorizațiilor pentru produsele de protecție a plantelor care conțin această substanță până la 31 decembrie 2011. Este necesar să se elimine rândul referitor la dodină din anexa la decizia respectivă.

               (13)

               Prin urmare, Decizia 2008/934/CE ar trebui modificată în consecință.

               (14)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Se elimină rândul referitor la dodină din anexa la Decizia 2008/934/CE.
   Articolul 3
   Statele membre adoptă și publică, până la 30 noiembrie 2011 cel târziu, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Statele membre aplică actele respective de la 1 decembrie 2011.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere cu ocazia publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   (1)   Atunci când este necesar, statele membre modifică sau retrag, în conformitate cu Directiva 91/414/CEE, autorizațiile existente pentru produsele de protecție a plantelor care conțin dodină ca substanță activă, până la 30 noiembrie 2011.
   Până la această dată, statele membre verifică, în special, dacă se respectă condițiile referitoare la dodină din anexa I la directiva respectivă, cu excepția celor din partea B a rubricii corespunzătoare acestei substanțe active, precum și dacă titularul autorizației deține un dosar sau are acces la un dosar care îndeplinește cerințele din anexa II la directiva respectivă, în conformitate cu condițiile prevăzute la articolul 13 din aceasta.
   (2)   Prin derogare de la alineatul (1), pentru fiecare produs de protecție a plantelor autorizat care conține dodină fie ca substanță activă unică, fie ca una dintre substanțele active cuprinse în anexa I la Directiva 91/414/CEE până la 31 mai 2011 cel târziu, statele membre reevaluează produsul în conformitate cu principiile uniforme prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la respectiva directivă și luând în considerare partea B a rubricii din anexa I la respectiva directivă cu privire la dodină. Pe baza evaluării respective, statele membre determină dacă produsul îndeplinește condițiile menționate la articolul 4 alineatul (1) literele (b), (c), (d) și (e) din Directiva 91/414/CEE.
   În urma acelei determinări, statele membre:

               (a)

               în cazul unui produs care conține dodină ca substanță activă unică, modifică sau retrag autorizația, atunci când este necesar, până la 31 mai 2015 cel târziu; sau

               (b)

               în cazul unui produs care conține dodină ca una dintr-o serie de substanțe active, modifică sau retrag autorizația, atunci când este necesar, până la 31 mai 2015 sau până la data stabilită pentru o astfel de modificare sau de retragere în directiva sau directivele respectivă (respective) care a(u) adăugat substanța sau substanțele relevantă (relevante) în anexa I la Directiva 91/414/CEE, oricare dintre acestea este mai recentă.

         Articolul 5
   Prezenta directivă intră în vigoare la data de 1 iunie 2011.
   Articolul 6
   Prezenta directivă se adresează statelor membre.

      Adoptată la Bruxelles, 1 februarie 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  JO L 333, 11.12.2008, p. 11.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance dodine (Concluzia reexaminării inter pares a riscului utilizării ca pesticid a substanței active dodină). EFSA Journal 2010; 8(6):1631. [54 pp.]. doi:10.2903/j.efsa.2010.1631. Disponibil la adresa: www.efsa.europa.eu

      (7)  JO L 366, 15.12.1992, p. 10.

      ANEXĂ
      La sfârșitul tabelului din anexa I la Directiva 91/414/CEE se adaugă următoarea rubrică:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Intrare în vigoare

                     Expirarea includerii

                     Dispoziții specifice

                     „326

                     Dodină
                     Nr. CAS: 2439-10-3

                     Nr. CIPAC: 101

                     acetat de 1-dodecilguanidin

                     ≥ 950 g/kg

                     1 iunie 2011

                     31 mai 2021

                     PARTEA A
                     Se pot autoriza numai utilizările ca fungicid.
                     PARTEA B
                     Pentru punerea în aplicare a principiilor uniforme prevăzute în anexa VI, se va ține seama de concluziile raportului de reexaminare privind dodina, în special anexele I și II, în versiunea definitivă elaborată de Comitetul permanent pentru lanțul alimentar și sănătatea animală din 23 noiembrie 2010.
                     În această evaluare generală, statele membre acordă o atenție deosebită:

                                 (a)

                                 riscurilor potențiale pe termen lung pentru păsări și mamifere;

                                 (b)

                                 riscurilor pentru organisme acvatice și asigurării că în condițiile de utilizare sunt prevăzute măsuri adecvate de reducere a riscurilor;

                                 (c)

                                 riscului asupra plantelor nevizate din afara zonelor de tratament și asigurării că în condițiile de utilizare sunt prevăzute măsuri adecvate de reducere a riscurilor;

                                 (d)

                                 monitorizării nivelurilor de reziduuri în fructele sămânțoase.

                           Statele membre în cauză solicită prezentarea de informații de confirmare privind:

                                 (a)

                                 evaluarea riscurilor pe termen lung pentru păsări și mamifere;

                                 (b)

                                 evaluarea riscului în cazul sistemelor de ape naturale de suprafață unde s-au putut format metaboliți importanți.

                           Statele membre în cauză se asigură că solicitantul transmite aceste informații de confirmare Comisiei până la 31 mai 2013.”

         (1)  Detalii suplimentare privind identitatea și specificațiile substanței active se găsesc în raportul de reexaminare.


title: Directiva 2002/18/CE a Comisiei din 22 februarie 2002 de modificare a anexei I la Directiva 91/414/CEE a Consiliului privind introducerea pe piață a produselor fitosanitare în vederea înscrierii isoproturonului ca substanță activă

text:
               03/Volumul 41

               RO

               Jurnalul Ofícial al Uniunii Europene

               102

         32002L0018

               L 055/29

               JURNALUL OFÍCIAL AL UNIUNII EUROPENE

      DIRECTIVA 2002/18/CE A COMISIEI

   din 22 februarie 2002
   de modificare a anexei I la Directiva 91/414/CEE a Consiliului privind introducerea pe piață a produselor fitosanitare în vederea înscrierii isoproturonului ca substanță activă
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2001/103/CE a Comisiei (2), în special articolul 6 alineatul (1),
   întrucât:

               (1)

               Regulamentul (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut de articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificat ultima dată prin Regulamentul (CE) nr. 2266/2000 (4), prevede adoptarea unei liste a substanțelor active din produsele fitosanitare care trebuie evaluate în vederea eventualei lor înscrieri în anexa I la Directiva 91/414/CEE. Această listă este cuprinsă în Regulamentul (CE) nr. 933/94 al Comisiei din 27 aprilie 1994 de stabilire a listei substanțelor active din produsele fitosanitare și de desemnare a statelor membre raportoare pentru aplicarea Regulamentului (CEE) nr. 3600/92 (5), astfel cum a fost modificat ultima dată prin Regulamentul (CE) nr. 2230/95 (6), și include isoproturonul.

               (2)

               Efectele isoproturonului asupra sănătății oamenilor și asupra mediului au fost evaluate în conformitate cu dispozițiile Regulamentului (CEE) nr. 3600/92 pentru o serie de utilizări propuse de autorii notificărilor. În conformitate cu Regulamentul (CE) nr. 933/94, Germania a fost desemnată ca stat membru raportor. Statul membru raportor a prezentat Comisiei, la 30 iulie 1999, raportul de evaluare și recomandarea, în conformitate cu dispozițiile articolului 7 alineatul (1) litera (c) din Regulamentul (CEE) nr. 3600/92.

               (3)

               Acest raport de evaluare a fost analizat de statele membre și Comisie în cadrul Comitetului permanent fitosanitar. Reevaluarea a fost încheiată la 7 decembrie 2001 sub forma unui raport de analiză a isoproturonului, realizat de Comisie.

               (4)

               Reevaluarea nu a indicat probleme deschise sau preocupări care să necesite consultarea Comitetului științific pentru plante.

               (5)

               Diferitele analize efectuate au arătat că produsele fitosanitare care conțin substanța activă în cauză pot respecta în general cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările analizate și precizate în raportul de analiză al Comisiei. În consecință, ar trebui înscrisă această substanță activă în anexa I la Directiva 91/414/CEE, pentru a garanta că, în toate statele membre, autorizațiile pentru produsele fitosanitare care conțin această substanță activă pot fi acordate în conformitate cu dispozițiile prezentei directive.

               (6)

               După înscrierea isoproturonului în anexa I la Directiva 91/414/CEE, ar trebui prevăzută o perioadă în care statele membre să poată acorda, modifica sau retrage, după caz, autorizațiile pentru produsele fitosanitare care conțin această substanță activă. În special, produsele fitosanitare nu trebuie autorizate dacă nu se ține seama de condițiile asociate înscrierii substanței active în anexa I și de principiile uniforme menționate de directivă, pe baza unui dosar care respectă cerințele stabilite privind datele.

               (7)

               Raportul de analiză al Comisiei este necesar pentru o bună punere în aplicare de către statele membre a mai multor secțiuni din principiile uniforme prevăzute de Directiva 91/414/CEE. În consecință, ar trebui prevăzut ca odată încheiat, raportul de analiză, cu excepția informațiilor confidențiale, să fie disponibil sau pus la dispoziția statelor membre pentru a fi consultat de orice parte interesată. Dacă raportul de analiză trebuie actualizat ținând seama de evoluția tehnică și științifică, condițiile de înscriere a substanței respective în anexa I la Directiva 91/414/CEE trebuie de asemenea modificate în conformitate cu dispozițiile prezentei directive.

               (8)

               Înaintea înscrierii substanței active în anexa I, trebuie prevăzută o perioadă rezonabilă pentru a permite statelor membre și părților interesate să se pregătească în vederea noilor cerințe care vor apărea. De asemenea, după înscrierea substanței, ar trebui prevăzută o perioadă rezonabilă pentru a permite statelor membre să aplice dispozițiile Directivei 91/414/CEE în cazul produselor fitosanitare care conțin isoproturon. În special, statele membre trebuie să reevalueze, în acest interval, autorizațiile existente și, după caz, să acorde noi autorizații, în conformitate cu dispozițiile Directivei 91/414/CEE. Trebuie prevăzută o perioadă mai lungă pentru prezentarea și evaluarea dosarului complet pentru fiecare produs fitosanitar în conformitate cu principiile uniforme menționate de Directiva 91/414/CEE. Cu toate acestea, pentru produsele fitosanitare care conțin mai multe substanțe active, nu se poate face o evaluare completă pe baza principiilor uniforme decât atunci când toate substanțele active luate în considerare sunt înscrise în anexa I la Directiva 91/414/CEE.

               (9)

               Măsurile prevăzute de prezenta directivă sunt în conformitate cu avizul Comitetului permanent fitosanitar,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Raportul de analiză al isoproturonului, cu excepția informațiilor confidențiale în sensul articolului 14 din Directiva 91/414/CEE, este disponibil sau pus la dispoziția părților interesate de către statele membre, la cerere, pentru a putea fi consultat.
   Articolul 3
   (1)   Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 2003. Acestea informează de îndată Comisia cu privire la acest lucru.
   În special, acestea modifică sau retrag, după caz, în conformitate cu dispozițiile Directivei 91/414/CEE și înaintea acestei date, autorizațiile existente pentru produsele fitosanitare care conțin substanța activă isoproturon.
   Atunci când statele membre adoptă aceste dispoziții, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   În ceea ce privește evaluarea care trebuie efectuată și decizia care trebuie luată în conformitate cu principiile uniforme prevăzute de anexa VI la Directiva 91/414/CEE, pe baza unui dosar care respectă cerințele anexei III la directiva menționată, termenul limită pentru modificarea sau retragerea autorizațiilor existente se stabilește la 1 ianuarie 2007 pentru produsele fitosanitare care conțin isoproturon ca unică substanță activă.
   (3)   Pentru produsele fitosanitare care conțin isoproturon, precum și o altă substanță activă prevăzută de anexa I la Directiva 91/414/CEE, perioada stabilită pentru modificarea sau retragerea autorizațiilor expiră după patru ani de la intrarea în vigoare a directivei de modificare a anexei I la Directiva 91/414/CEE, pentru înscrierea ultimei substanțe.
   Articolul 4
   Prezenta directivă intră în vigoare la 1 ianuarie 2003.
   Articolul 5
   Prezenta directivă se adresează statelor membre.

      Adoptată la Bruxelles, 22 februarie 2002.

            Pentru Comisie

         David BYRNE

            Membru al Comisiei

      (1)  JO L 230, 19.8.1991, p. 1.

      (2)  JO L 313, 30.11.2001, p. 37.

      (3)  JO L 366, 15.12.1992, p. 10.

      (4)  JO L 259, 13.10.2000, p. 27.

      (5)  JO L 107, 28.4.1994, p. 8.

      (6)  JO L 225, 22.9.1995, p. 1.
   ANEXĂ
   Următoarea substanță activă se adaugă la sfârșitul tabelului din anexa I la Directiva 91/414/CEE:

                  Număr

                  Denumire comună, numere de identificare

                  Denumire UICPA

                  Puritate (1)

                  Intrare în vigoare

                  Expirarea înscrierii

                  Dispoziții specifice

                  „28

                  Isoproturon
                  Nr. CAS 34123-59-6
                  Nr. CIPAC 336

                  3-(4-isopropilfenil)-1,1-dimetiluree

                  970 g/kg

                  1 ianuarie 2003

                  31 decembrie 2012

                  Se poate autoriza doar utilizarea ca erbicid.
                  Pentru punerea în aplicare a principiilor uniforme prevăzute de anexa VI, se ține seama de concluziile raportului de analiză privind substanța isoproturon, în special din anexele I și II, finalizate de Comitetul permanent fitosanitar la 7 decembrie 2001. În cadrul acestei evaluări globale, statele membre:

                              —

                              trebuie să acorde o atenție deosebită protecției apelor subterane atunci când substanța activă este aplicată în regiuni în care solul este fragil și/sau condițiile climaterice sunt dificile, sau când este utilizată în doze mai mari decât cele descrise în raportul de analiză și dacă trebuie aplicate măsuri de atenuare a riscurilor,

                              —

                              trebuie să acorde o atenție deosebită protecției organismelor acvatice și să se asigure că cerințele de autorizare cuprind, după caz, măsuri de atenuare a riscurilor.

      (1)  În raportul de analiză sunt prezentate detalii suplimentare privind identitatea și specificația substanței active.”